Қазақстан Республикасында 2025-2026 эпидемиялық маусымға                  РС-вирусты инфекция бойынша эпидемиологиялық ахуал 

Қазақстан Республикасы халқы арасында ЖРВИ және тұмаумен аурушаңдық барлық жұқпалы аурулар үлесінің 60%-дан астамын құрап, жұқпалы аурулардың құрылымында алдыңғы орында болуын жалғастыруда. Елімізде респираторлық инфекцияларды эпидемиологиялық қадағалаудың бірін-бірі толықтыратын екі жүйе жұмыс жасайды: тұмауға ұқсас аурулар (ТҰА) және ауыр жедел респираторлық инфекциялардың (АЖРИ) күнделікті және дозорлық қадағалау жүйелері. 
Респираторлық-синцитиалды вирус (РСВ) көбіне ерте жастағы балаларда төменгі тыныс жолдарының инфекциялары, бронхиолоиттер және пневмонияларға әкелетін тұмауға жатпайтын респираторлық вирустардың ішінде аса маңызды вирустардың бірі болып табылады. Қазақстанда РСВ қатысты эпидемиологиялық қадағалаудың жеке жүйесі болмаса да, бұл вирус ЖРВИ және тұмауды эпидемиологиялық қадағалаудың қолданыстағы жүйесінің зертханалық диагностикалау панеліне қосылған. 
Күнделікті және дозорлық қадағалау жүйелерінің материалдарын жинақтайтын «ЖРВИ/тұмау/пневмонияны бақылау» ақпараттық жүйесінің деректеріне сәйкес (https://ilisari.kz/), Қазақстанда респираторлық-синцитиалды вирустың айналымының эпидемиологиялық сипаттамасын талдау нәтижелері бойынша барлық зертханалық жолмен расталған тұмауға жатпайтын вирустар арасында РС-вирустың үлесі 10%-дан 35%-ға дейін ауытқиды.
ТҰА-мен амбулаториялық қаралулар бойынша барлық анықталған вирустардың арасында РСВ 5-15% құраса, ауруханаға жатқызылғандарың арасында (АЖРИ) 20–45% дейін жетеді.
Басқа да жедел респираторлық инфекциялар сияқты РСВ-ға да тұрақты маусымдық сипаттама тән:  аурушаңдықтың өсуі қарашада басталып, желтоқсан-ақпан айларында шарықтау шегіне жетеді де, сәуірге қарай төмендейді. 
Оң нәтижелі жағдайлардың негізгі үлесі 5 жасқа дейінгі балаларға тиесілі: орташа есеппен РСВ-ның 60-75% осы топта тіркелген. Барлық РСВ расталған жағдайларынан ерте жастағы балалар арасында АЖРИ үлесі 80% дейін құрады. Барлық маусым кезінде РСВ жағдайлар үлесі 30 жастан асқан ересектер арасында 10%-дан аспады.
АЖРИ жағдайларының ішінде ПТР нәтижесі оң болған барлық ауруханаға жатқызылған науқастардың 15–45%-ында РСВ анықталды. РСВ-мен ауруханаға жатқызылғандар саны  2018/2019, 2021/2022, 2023/2024 эпидемиялық маусымдарында ең көп болды, ол кезде Алматы, Астана қалаларында және  Қарағанды, Қостанай, Жамбыл, Павлодар облыстарында ауруханаға жатқызылғандар саны артқан. 
АЖРИ жағдайларының ішінде зертханалық расталған РСВ жұқтырған науқастар арасында ең жиі кездесетін қоса жүретін аурулар мен жағдайларға неврологиялық бұзылыстар, жүрек пен өкпенің созылмалы аурулары және бронх демікпесі жатады. 
2025–2026 жж. эпидемиялық маусым
Күнделікті және дозорлық қадағалау жүйелерінің материалдарын жинақтайтын «ЖРВИ/тұмау/пневмонияны бақылау» ақпараттық жүйесінің деректеріне сәйкес Қазақстан Республикасында 2025/2026 эпидемиялық маусымында 3 893 520 ЖРВИ және тұмау жағдайлары тіркелді. 100 000 адамға шаққанда аурушаңдық көрсеткіші 19 082,34 құрады, бұл көрсеткіш өткен эпидемиялық маусымның сәйкес кезеңімен шамалас.
14 жасқа дейінгі балалар арасында 2 383 170 ЖРВИ жағдайлары тіркелген, ол жалпы ауырғандар санының 61,2% құрайды. 1 жасқа дейінгі балалар арасында                 241 066 жағдай (6,2%) тіркелді. Жүкті әйелдер арасында 47 702 ЖРВИ және тұмау жағдайлары (1,2%) тіркелген. Талдау кезеңі ішінде ЖРВИ және тұмаумен 77 594 науқас (2,0%)  ауруханаға жатқызылған. Ауруханаға жатқызылғандар ішінде: жүкті әйелдер — 8 279 жағдай (10,6%), 1 жасқа дейінгі балалар — 19 026 жағдай (24,5%). Тұмаумен 1 981 науқас ауруханаға жатқызылған, соның ішінде: жүкті әйелдер — 338 жағдай (17%), 1 жасқа дейінгі балалар — 175 жағдай (8,8%). COVID-19-бен               36 науқас ауруханаға хатқызылған, соның ішінде: жүкті әйелдер — 6 (16,6%),                     1 жасқа дейінгі балалар — 5 (13,8%). Пневмониямен 28 449 науқас ауруханаға жатқызылған, соның ішінде 8 782 жағдай (30,8%) 14 жасқа дейінгі балалар арасында, реанимация бөліміне 333 науқас (1,2%) жатқызылған. Аурудың ауыр түрдегі ағымы ерте жастағы балалар, 65 жастан асқан адамдар, жүкті әйелдер, және созылмалы аурулары бар адамдар арасында арасында жиі кездескен.
Эпидемиялық маусым респираторлық вирустар айналымының жоғары қарқындылығымен және А тұмауы вирусының (H3N2) басым болуымен сипатталды. 
Респираторлық вирустар айналымында эпидемиялық маусымның басында тұмау вирустары көп кездесті, белсенді өсуі 42-45 апта арасында байқалып,                      45 аптада ең жоғары мәнге жетті. Әрі қарай жылдың соңында тұмау вирустарының айналымы біртіндеп төмендеді.
2026 жылдың басында этиологиялық құрылымы бойынша жетекші орында РС-вирус құрады, оған 1-4 апталарда аурушаңдықтың өсуі және 9-10 апталарға қарай біртіндеп төмендеуі тән.
SARS-CoV-2 айналымы барлық кезең бойынша төмен және тұрақты болып қалды және аурушаңдық айтарлықтай деңгейде көтерілген жоқ.


















1-сурет. ҚР-да тұмау, РС және SARS-CoV-2 вирустарын анықтау динамикасы, 2025-2026 жж.
Респираторлық вирустардың зертханалық мониторингі 
Талданған кезеңде тұмауға жатпайтын вирустарға ПТР әдісімен 17 028 үлгі зерттелді. «Оң» мәнді нәтижелер 3 221 жағдайда (19%) анықталды. Анықталған вирустардың құрылымы келесідей: риновирус — 1 073 жағдай (33%), РС-вирус — 695  (22%), парагрипп — 391(12,0%), коронавирус — 332 (10,5%), аденовирус — 288 (9%), бокавирус — 228 (7,2%), метапневмовирус — 209 жағдай (6,2%) (2-сурет).

РСВ жастық құрылымы
Жастық құрылымы бойынша талдау РСВ-инфекциялардың негізгі үлесі ерте жастағы балаларды құрайды: 0-4 жас — 470 жағдай (67,8%), 5–14 жас – 68 (9,8%), 15–29 жас – 88 (112,7%), 30–64 жас – 58 (8,4%) және ≥65 жас - 9 жағдай (1,3 %)                     (2-сурет).

2-сурет. РСВ жастық құрылымы 2025-2026 жж., ҚР, %
Алынған деректер РСВ-инфекцияға ерте жастағы балалардың ең жоғары сезімталдығын растайды.
ТҰА және АЖРИ-мен ауыратын науқастар арасында РСВ айналымы
2025–2026 жж. эпидемиялық маусымда ТҰА және АЖРИ жүргізілген дозорлық эпидемиологиялық қадағалау деректеріне сәйкес РСВ-инфекциясының айналымы негізінен ерте жастағы балалар арасында байқалды.
ТҰА-мен ауыратын науқастар арасында РСВ айналымы барлық маусым кезеңінде сақталды, бірақ анықтау қарқындылығы АЖРИ-мен салыстырғанда төменірек болды. Көбіне РСВ ерте жастағы балалар арасында амбулаториялық көмекке жүгінген кезде анықталды.
АЖРИ-мен ауыратын науқастар арасында РСВ инфекциясы барлық эпидемиялық маусым кезінде тіркелді, ең жоғарғы анықталу деңгейі қыс-көктем кезеңінде тіркелді. Айта кетсек, РСВ айналымы 2025 жылдың 46-52 апталарында және 2026 жылдың алғашқы апталарында  қарқынды болды. РСВ белсенділігінің ең жоғары деңгейі 49–52-апталарда байқалды, бұл кезеңде басқа респираторлық вирустар арасында анықталған РСВ жағдайларының үлесі едәуір артты.                         2026 жылдың 4 аптасынан кейін РСВ айналымының қарқындығы біртіндеп төмендеді, әрі қарай негізінен жекелеген жағдайлар тіркелді. Ауырғандардың негізгі үлесі 5 жасқа дейінгі балалар арасында тіркелді, бұл балалар арасындағы ауыр респираторлық инфекциялар құрылымында РС-вирустың жоғары рөлін көрсетеді.
ПТР нәтижелері РСВ+ анықталған АЖРИ жағдайларының арасында қоса жүретін аурулар 4,2% жағдайда анықталды.  Ең жиі кездескен аурулар: 1,9% жүректің созылмалы аурулары, 0,8% семіздік,   қант диабеті, бауыр, бүйректің созылмалы аурулары, неврологиялық бұзылыстар және жүктіліктің жекелеген жағдайлары  — 0,4%-дан.
АЖРИ арасында РСВ клиникалық көрінісі негізінен жөтелмен сипатталды — науқастардың 100%-да, анамнезде температураның ≥38°С көтерілуі— 71,5%, қарау кезіндегі қызба — 67,3%, әлсіздік — 80,4%, тұмаурату — 60,8%, демікпе — 55,8% және тыныс алудың қиындауы — 26,9% науқаста. Тамақтың ауыруы 43,5% науқаста байқалса, бас ауруы — 35,0%, түшкіру — 24,6%. Құрысулар және естен айырылу сирек байқалды — сәйкесінше 3,1% және 0% жағдайда (3-сурет).

3-сурет. АЖРИ арасында РСВ клиникалық белгілері, 2025-2026 жж., ҚР, %
ТҰА-мен ауырғандар арасында РСВ анықталған науқастардың клиникалық белгілері: жөтел —100% науқаста, температураның көтерілуі — 85,7%, тамақтың ауыруы — 74,6%, тұмаурату — 63,5%, бас ауруы — 55,6%, қарау кезінде қызба — 28,6% науқаста. Әлсіздік 22,2% байқалды, түшкіру – 28,6%, тамақтың жыбырлауы — 7,5%. Ауыр асқынулар тіркелген жоқ.
Күнделікті қадағалау кезінде амбулаториялық-емханалық көмекке жүгінген РСВ оң мәнді науқастар арасында да негізінен жедел респираторлық инфекциялардың белгілері байқалды: температураның ≥38°С көтерілуі - 89,9%, жөтел — 82,0%, тамақтың ауыруы — 60,7%, тұмаурату — 55,1%, әлсіздік — 39,3%, бас ауруы — 33,7%, тамақтың жыбырлауы — 31,5%. Құрысулар мен құсулар сирек кездесті — 1,1%-дан. Қоса жүретін аурулар тіркелген жоқ. 
РСВ оң мәнді нәтижемен ауруханаға жатқызылған науқастар арасында ең жиі кездескен ауру белгілері: жөтел - 100%, әлсіздік — 69,8%, қарау кезінде температураның ≥38°С көтерілуі — 64,7%, тұмаурату — 50,6%, бас ауруы — 28,7%, түшкіру — 32,5%, демікпе — 16,6% және тыныс алудың қиындауы — 13,7% науқаста. Қоса жүретін аурулар арасында негізінен жүректің созылмалы аурулары (2,5%), қант диабеті (1,2%), өкпенің созылмалы аурулары және неврологиялық бұзылыстар –  0,8%-дан кездесті.
Осылайша, қаралған науқастар арасында РСВ үлесі ТҰА-мен салыстырғанда АЖРИ жағдайлары арасында көбірек тіркелді. Бұл РСВ-ның ауыр респираторлық инфекциялардың пайда болуында үлкен рөл ойнайтынын көрсетеді. 
Қорытынды
Респираторлық-синцитиалды вирус Қазақстан Республикасында тұмауға жатпайтын негізгі респираторлық қоздырғыштардың бірі болып қала береді. Алынған нәтижелер оның жедел респираторлық вирустық инфекциялар (ЖРВИ) мен ауыр жедел респираторлық инфекциялар (АЖРИ) құрылымындағы маңызды рөлін, әсіресе, ерте жастағы балалар арасындағы рөлін растайды. Инфекцияның айқын маусымдылығы, вирустың айналымындағы өңірлік ерекшеліктер және балалар арасында инфекцияның ауыр түрлерінің жоғары үлесі эпидемиологиялық және зертханалық қадағалау жүйесін одан әрі жетілдіруді, сондай-ақ қосымша профилактикалық іс-шараларды әзірлеуді қажет етеді.

